Document ID: 32005R1654

KOMMISSIONENS FORORDNING (EF) Nr. 1654/2005
af 10. oktober 2005
om ændring af forordning (EF) nr. 874/2004 om generelle retningslinjer for implementeringen af topdomænet .eu og dets funktioner samt principperne for registrering
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 733/2002 af 22. april 2002 om implementering af topdomænet .eu (1), særlig artikel 5, stk. 1,
efter høring af European Registry for Internet Domains (EURID), der er udpeget ved Kommissionens beslutning 2003/375/EF (2), og
ud fra følgende betragtninger:
(1)
Kommissionens forordning (EF) nr. 874/2004 (3) gennemfører forordning (EF) nr. 733/2002 ved at fastlægge generelle retningslinjer for implementeringen af topdomænet .eu og dets funktioner og principperne for registrering.
(2)
Artikel 8 i forordning (EF) nr. 874/2004 gennemfører de generelle retningslinjer for geografiske begreber ved hjælp af en procedure, hvorved den nationale regering i medlemsstaterne, kandidatlande og alle medlemmer af Det Europæiske Økonomiske Samarbejdsområde kan anmode om registrering eller reservering af deres navn. Bestemmelsen giver ikke fuld garanti for den geopolitiske og sproglige mangfoldighed i EU og beskyttelse af medlemsstaternes og EU-borgernes interesser. Det har foranlediget Kommissionen til at ændre forordning (EF) nr. 874/2004.
(3)
Foranstaltningerne i denne forordning er i overensstemmelse med udtalelse fra det kommunikationsudvalg, der er nedsat ved artikel 22, stk. 1, i Europa-Parlamentets og Rådets direktiv 2002/21/EF af 7. marts 2002 om en fælles rammebestemmelse for elektroniske kommunikationsnet og -tjenester (rammedirektivet) (4) -
UDSTEDT FØLGENDE FORORDNING:
Artikel 1
I Kommissionens forordning (EF) nr. 874/2004 foretages følgende ændringer:
1)
Artikel 8 affattes således:
»Artikel 8
Landes reservering af navne og alpha 2-koder for lande
1. Navnene på listen i bilaget kan kun af landene på listen reserveres eller registreres som andenordensdomæner direkte under topdomænet .eu.
2. Alpha 2-koder for landenavne må ikke registreres som andenordensdomænenavne direkte under topdomænet.eu.«;
2)
Artikel 12, stk. 1, første afsnit, affattes således:
»Trinvis registrering påbegyndes ikke, før betingelsen i artikel 6, stk. 1, er opfyldt.«
3)
Som bilag indsættes bilaget til denne forordning.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. oktober 2005.

Labels: 12
7
15